ค่าฝุ่นสูงขึ้นอีกในพื้นที่ภาคเหนือ 9 จังหวัดในหลายพื้นที่ จังหวัดเชียงราย เชียงใหม่ และแม่ฮ่องสอนยังน่าเป็นห่วง
ค่าฝุ่นสูงขึ้นอีกในพื้นที่ภาคเหนือ 9 จังหวัดในหลายพื้นที่ จังหวัดเชียงราย เชียงใหม่ และแม่ฮ่องสอนยังน่าเป็นห่วง นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 9 จังหวัดวันนี้ 20 มีนาคม 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 27 - 268 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 63 - 294 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองยังเพิ่มขึ้นในหลายพื้นที่จากเมื่อวานนี้ 19 มีนาคม 2563โดยค่าฝุ่น PM 2.5 และ PM 10 อยู่ในระดับสีแดง 8 พื้นที่คือ ต.เวียงพางคำ อ.แม่สาย จ.เชียงราย , ต.ช้างเผือก อ.เมือง จ.เชียงใหม่ , ต.เมืองคอง อ.เชียงดาว จ.เชียงใหม่ , ต.ศรีภูมิ อ.เมือง จ.เชียงใหม่ , ต.เวียง อ.เมือง จ.เชียงราย , ประตูท่าแพ อ.เมือง จ.เชียงใหม่ , ต.บ้านต๋อม อ.เมือง จ.พะเยา และต.จองคำ อ.เมือง จ.แม่ฮ่องสอน แล้วยังพบมีค่าฝุ่นอยู่ในระดับสีส้มอีก 14 พื้นที่ เนื่องจากพบจุดความร้อนจำนวนมาก โดยเฉพาะในจังหวัดแม่ฮ่องสอน เชียงราย และเชียงใหม่ ส่งผลให้มีฝุ่นละอองสะสมเพิ่มขึ้น ประกอบกับปริมาณฝนที่ลดลง อากาศปิดในตอนเช้าที่ผ่านมา ลมอ่อน และผลกระทบจากหมอกควันข้ามแดนจากประเทศเพื่อนบ้าน จึงต้องเฝ้าระวังสุขภาพประชาชนเป็นพิเศษและให้ควบคุมการเผาดับไฟในพื้นที่อย่างเร่งด่วน เพื่อลดปริมาณฝุ่นละอองขณะนี้ยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362 สำหรับผู้ใดฝ่าฝืนมาตรการห้ามเผาป่าจะถูกจับกุมดำเนินคดี มีโทษจำคุก 1– 30 ปี หรือปรับตั้งแต่ 10,000 – 3,000,000 บาท โดยผู้ที่ชี้เบาะแสจะได้รับเงินรางวัลนำจับ 5,000 บาท